text: Nej til fyrværkeri-lager i Gørding
  03 oktober 2012 kl. 16.10
  TV Syd kunne i sommer fortælle, at Esbjerg Kommune havde planer om at etablere et fyrværkeri-lager kun 375 meter fra et hus, der beboes af Hanne og Niels Aage Førrisdahl. Nu har kommunen standset projektet, så i dag var glæden stor i Gørding.
  Foruden opbevaring af fyrværkeri skulle grunden også bruges til opbevaring og produktion af såkaldte loadede guns. Det er borerør med sprængladninger, der bruges af off-shore-industrien.
  
  Brav kamp
  Siden parret blev bekendt med ønsket om et fyrværkeri-lager, har de kæmpet en brav kamp for at få stoppet kommunens planer, og på et møde i Plan- og Miljøudvalget blev det så endeligt besluttet, at grunden ikke skal bruges til det formål. 
  Det er en nyhed, de har ventet spændt på i Gørding. For det har ifølge Hanne Førrisdahl været Davids kamp mod Goliat, en kamp der nu endelig er slut.
  
  Det betaler sig
  Efter måneders kamp med indsigelser, undersøgelser og underskrift-indsamling, er målet endelig nået, og ifølge udvalgsformanden kan det sagtens betale sig for borgerne at råbe op - deres meninger er nemlig ikke bare vigtige. 
  - De er meget vigtige, siger udvalgsformand John Snedker. Vi sender sager i høring, fordi borgerne kender lokal-området bedst. Det er afgørende, at vi lytter, og det indgår i grundlaget for vore beslutninger. Vi hører ofte om sager, hvor borgere er frustrede over kommunens afgørelser. Men i Gørding ser det nu ud til, at indsatsen har givet pote.
  